## L’Hospital General de Castelló supera les 1.000 intervencions quirúrgiques assistides pel robot Da Vinci

*** Les cirurgies robòtiques obtenen un alt rendiment en l’àmbit autonòmic i nacional després de tres anys d’activitat assistencial
* Els servicis hospitalaris que més utilitzen este equip capdavanter són Urologia, Cirurgia Bariàtrica i Ginecologia**

L’Hospital General de Castelló ha superat les 1.000 intervencions quirúrgiques assistides pel robot Da Vinci, i se situa entre les plataformes robòtiques amb més rendiment assistencial en l’àmbit autonòmic i nacional.

El robot Da Vinci es va instal·lar en els quiròfans d’este centre hospitalari castellonenc en novembre de 2022. “A punt de complir-se els tres anys d’activitat, el balanç és molt positiu per l’alt rendiment que estan fent els servicis quirúrgics del nostre hospital d’esta plataforma robòtica i que situen el centre entre els 20 primers hospitals d’Espanya, concretament en el lloc 18 de tots els centres que tenen este robot”, ha destacat Raul Ferrando, gerent del Departament de Salut.

Concretament, el Servici d’Urologia va ser el primer a iniciar l’activitat quirúrgica amb el robot i és responsable del 43 % de les intervencions, principalment prostatectomies. Per la seua banda, el Servici de Cirurgia ha realitzat el 34 % de cirurgies robòtiques, sobretot de tipus bariàtric i colorectal, mentres que el 23  % restants són intervencions practicades pel Servici de Ginecologia, en la seua majoria d’úter i ovari.

Quant als mil pacients que s’han beneficiat d’esta mena d’assistència quirúrgica, Ferrando ha ressaltat que “la major part són processos oncològics, per la qual cosa l’activitat no cessa i s’estan programant al voltant de 4 i 5 pacients per sessió quirúrgica”, un fet que evidencia un ús òptim d’este recurs sanitari.

Els avantatges de la cirurgia assistida per robot són la precisió i seguretat que aporta a les intervencions i la reducció del temps de recuperació postquirúrgica, per la qual cosa l’increment d’esta mena d’intervencions impacta de manera positiva en la salut dels pacients i en la reducció de les llistes d’espera.

Fecha: 11/10/2025